Nordjyllands Politi har i dag sendt en helikopter, 10-15 mand og næsten ligeså mange hunde ud i området i- og omkring Skagen, for at lede efter den 61-årige Michael Gersbøll fra Århus, der forsvandt i Skagen 14. december 2010. - Det er en svær opgave, for vi har ikke nogle nye spor i sagen. Men vi vil meget gerne hjælpe de pårørende, og prøver derfor igen, nu hvor vejret er skiftet, siger Bruno Brix fra Nordjyllands Politi til TV2/Nord. Da Michael Gersbøll forsvandt for lidt over en måned siden, var Nordjylland dækket i sne, og søer og sumpområder frosset til is. Nu er vejret klart, og sne og is er forsvundet, og det er det, der for Nordjyllands Politi til at forsøge endnu engang. Den 61-årige aarhusianer var på besøg i Skagen, hvor han tidligere har boet. Michael Gersbøll boede under sit ophold på Brøndums Hotel i Skagen. Politiet fortsætter eftersøgningen resten af torsdagen.

Referat:
Sneen er smeltet og isen tøet - det har fået Nordjyllands Politi til at genoptage eftersøgningen af den 61-årige mand, der forsvandt i december.